Ńdɔ Ezékias a ngálóē Ísraɛ̂l ásə ai Yúda, a ngátǐl fə bəkálada ású Efraím ai Manasé, nâ bə́ zū á Ndá Ǹtondôbə á Yērúzalɛm, bə́ zu dzə́mē Páska ású Ńtondôbə Zambá Ísraɛ̂l. 2Ǹkúkúmá ai miǹtómba míé ai ekóán ésə̄ yā Yērúzalɛm bə́ ngákom nâ bádzə̄mē Páska tě á ngɔn bɛ̌. 3Amú bə́ ngábə́ kīg fə̄ nyé dzǎm dzə́mē ábǒg díé amú bəfada bá ndzí kig fúbū bə́bēn ábím tâŋ bod láyəan, 4ńdɔ̄ fə ayɔŋ lá ndzí kig tógan á Yērúzalɛm. 4Ńdɔ ebui fə̌g tē é ngáyéné sósōō á mís mə́ ńkúkúmá ai á mís mə́ ńgúmā ékóán ósə, 5ńdɔ̄ bə́ ngálóm ábēndé naa bə́ kə́ bâkad m̀bándá á Ísraɛ̂l ásə a tíege á Bêr Shéva a kələ kwí á Dan, nâ bod bâyəan sɔ́, bə́ zu dzə́mē Páska ású Ńtondôbə, Zambá Ísraɛ̂l, á Yērúzalɛm, amú hə bǎn bod abɔd ḿbɔ̄ bə́ ngádzə́me nyé ḿból ánə́ ńtilán. 6Ńdɔ̄ hḿ bə̄lóman bə́ ngátsaman á Ísraɛ̂l ásə ai Yúda ai bəkálada bə́ sɔ̂ ábə ǹkúkúmá ai miǹtómba, anə́ ḿból ńkúkúmá á ngābéndē bɔ́ nâ: “Ǎ bɔ́n bə́ Ísraɛ̂l, dúgán ábə Ǹtondôbə, Zambá Ábrahám, Ízag, ai Ísraɛ̂l, nyé ā dúgán ábə̄ ébá bə́ ngálígi təge wú á mɔ́ míńkúkúmá yā Asiría. 7Mǐ bə́ bɔ anə́ běsōā[67] ai bəbə́nyɔ̄ŋ, yā bə́ ngá ndzí kig baalǎ mətǐŋ ai Ńtondôbə Zambá běsīā, ńdɔ lə́ ngázu ai bɔ́ ámalá, anə́ myā yén nā. 8Mǐ bə́ bɔ ńlō álɛ̌d anə́ ḿból bēsōá bə́ ngábɔ, bɔán məwóg ai Ǹtondôbə, mǐ zū á ḿfūfúb Ndá wóé, yā ā fúbu yǎ éfūfúbu, mǐ sye Ǹtondôbə Zambá wāān, naa á vāā ayɔ́g ólún wóé ábə̄ mínā. 9Ngə́ myādúgan fɔ́ɔ́ bə́bə́lá ábə Ǹtondôbə, bəbə́nyāŋ báán ai bɔ́n báán bâyi yén mvam ábə̄ é bod bə́ bə̄lə́ bɔ miǹkóm, bə́ bād dúgan á ńnam nyú, amú Ńtondôbə Zambá wāān á nə mvam ai ǹnə́m ngɔ́l, ǎ yǐ kig vaa ású díé ábə̄ mínā, ngə́ myādúgan ábə̄ nyé.” 10Ńdɔ fɔ́ɔ́ bə̄lóman bə́ ngákə mim̀bíl bâkə á miǹnam miǹnám yā sí Efraím ai Manasé, a kələ kwí á Zabulón, bə́ ngáwoe bɔ́, bə́ kpə́ləgě fə̄ bɔ́. 11Hədá bǎn bǒd yā Asher ai Manasé, ai Zabulón bə́ ngádzɔdi bə́bēn, ńdɔ̄ bə́ ngázū á Yērúzalɛm. 12Hə ǹnyie anə́ á Yúda ńgɔ̄ wɔ́ Zāmbá ó ngásyé nə́ bɔ́ bə́sə̄ bə́ bɔ ǹnə́m ḿbɔ̄g, bə́ dzála məbéndé mə́ ńkúkúmá ai bədzóē bóé anə́ mə́ ébūg Ńtondôbə é ngábə́.